REGOLAMENT (KE) Nru 1445/2007 TAL-PARLAMENT EWROPEW U TAL-KUNSILL
tal-11 ta' Diċembru 2007
li jistabbilixxi regoli komuni għall-provvista ta' informazzjoni bażika dwar il-Paritajiet tas-Setgħa ta' l-Infiq u għall-kalkolu u d-disseminazzjoni tagħhom
(Test b’rilevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285(1) tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skond il-proċedura stabbilita fl-Artikolu 251 tat-Trattat (2),
Billi:
(1)
Sabiex jinkiseb paragun dirett bejn il-Prodott Gross Domestiku (PGD) f’termini ta’ volum bejn l-Istati Membri, huwa essenzjali li l-Komunità għandha ħtieġa essenzjali li jkollha Paritajiet tas-Setgħa ta' l-Infiq (hawn aktar 'il quddiem “PPPs”) li jeliminaw d-differenzi fil-livell tal-prezzijiet bejn l-Istati Membri.
(2)
Il-PPPs tal-Komunità jeħtieġu li jiġu prodotti skond metodoloġija armonizzata, konsistenti mar-Regolament tal-Kunsill (KE) Nru 2223/96 tal-25 ta’ Ġunju 1996 dwar is-sistema Ewropea tal-kontijiet nazzjonali u reġjonali fil-Komunità (3), li jistabbilixxi qafas għall-kostruzzjoni tal-kontijiet nazzjonali fl-Istati Membri.
(3)
L-Istati Membri huma mħeġġa sabiex jipproduċu data għall-PPPs reġjonali.
(4)
Ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond għall-Iżvilupp Reġjonali, il-Fond Soċjali Ewropew u l-Fond ta' Koeżjoni (4) jipprovdi li r-reġjuni eliġibbli għall-finanzjament mill-Fondi Strutturali taħt l-objettiv ta' konverġenza għandhom ikunu reġjuni li jikkorrispondu għat-tieni livell tal-klassifika komuni ta' l-unitajiet territorjali għall-istatistika fis-sens tar-Regolament (KE) Nru 1059/2003 tal-Parlament Ewropew u tal-Kunsill tas-26 ta' Mejju 2003 dwar l-istabbiliment ta' klassifika komuni ta' unitajiet territorjali għall-istatistika (NUTS) (5). Il-PGD per kapita ta' tali reġjuni mkejjel f' termini ta' PPPs u kkalkulat fuq il-bażi tal-figuri Komunitarji għall-perjodu 2000 sa 2002 huwa anqas minn 75 % tal-medja tal-PGD ta' l-UE 25 għall-istess perjodu ta' referenza. Fin-nuqqas ta’ PPPs reġjonali, il-PPPs nazzjonali għandhom iservu biex tiġi stabbilita l-lista tar-reġjuni li jistgħu jibbenefikaw mill-Fondi Strutturali. PPPs nazzjonali jistgħu jintużaw wkoll sabiex jiġi determinat l-ammont ta’ fondi li għandhom jitqassmu lil kull reġjun.
(5)
Ir-Regolament (KE) Nru 1083/2006 jipprovdi li l-Istati Membri eliġibbli għall-finanzjament mill-Fond ta' Koeżjoni għandhom ikunu dawk li d-dħul gross nazzjonali (GNI) tagħhom per capita, imkejjel f' termini ta'PPPs u kkalkulat fuq il-bażi ta' figuri Komunitarji għall-perjodu 2001 sa 2003, ikun anqas minn 90 % tal-medja tal-GNI ta' l-UE 25 u li għandhom programm sabiex jilħqu l-kundizzjonijiet tal-konverġenza ekonomika msemmija fl-Artikolu 104 tat-Trattat.
(6)
L-Artikolu 1 ta’ l-Anness XI tar-Regolamenti tal-Persunal ta’ l-Uffiċjali tal-Komunitajiet Ewropej, stabbilit fir-Regolament (KEE, Euratom, KEFA) Nru 259/68 (6), (hawn aktar 'il quddiem “Regolamenti tal-Persunal”) jiddikjara li, għall-finijiet tar-reviżjoni meħtieġa skond l-Artikolu 65(1) tar-Regolamenti tal-Persunal, il-Kummissjoni (Eurostat) għandha tħejji kull sena qabel it-tmiem ta’ Ottubru rapport dwar il-bidliet fl-għoli tal-ħajja fi Brussell, il-paritajiet ekonomiċi bejn Brussell u ċerti postijiet fl-Istati Membri, u l-bidliet fis-setgħa ta’ l-infiq tas-salarju ta’ min jaħdem fis-servizzi ċivili nazzjonali tal-gvern ċentrali.
(7)
Kull sena, il-Kummissjoni (Eurostat) diġà qed tiġbor informazzjoni bażika dwar il-PPPs mingħand l-Istati Membri fuq bażi volontarja. Din l-operazzjoni saret prattika stabbilita fl-Istati Membri. Madankollu, huwa neċessarju qafas legali li jiżgura l-iżvilupp sostenibbli, il-produzzjoni u d-disseminazzjoni tal-PPPs.
(8)
Il-forniment ta' riżultati preliminari fuq bażi regolari, kif hija l-prassi bħalissa, għandu jinżamm sabiex l-aktar figuri reċenti jkunu dejjem disponibbli.
(9)
Il-miżuri meħtieġa għall-implimentazzjoni ta’ dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni (7).
(10)
B’mod partikulari l-Kummissjoni għandha tingħata s-setgħa biex tadatta d-definizzjonijiet, biex tirranġa l-intestaturi bażiċi fl-Anness II u biex tiddefinixxi kriterji ta’ kwalità. Peress li dawk il-miżuri għandhom ambitu ġenerali u huma maħsuba biex jemendaw elementi mhux essenzjali ta’ dan ir-Regolament, inter alia billi jissuplimentawh b'elementi mhux essenzjali ġodda, għandhom jiġu adottati skond il-proċedura regolatorja bi skrutinju stabbilita fl-Artikolu 5a tad-Deċiżjoni 1999/468/KE.
(11)
Peress li l-għan ta' dan ir-Regolament, jiġifieri l-ħolqien ta' regoli komuni għall-forniment ta' informazzjoni bażika dwar il-PPPs u għall-kalkolu u d-disseminazzjoni tagħhom, ma jistax jintlaħaq biżżejjed mill-Istati Membri u għalhekk jista' jintlaħaq aħjar fil-livell tal-Komunità, il-Komunità tista' tadotta miżuri, skond il-prinċipju ta' sussidjarjetà kif stipulat fl-Artikolu 5 tat-Trattat. Skond il-prinċipju tal-proporzjonalità, kif ġie stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan.
(12)
Il-Kumitat tal-Programm Statistiku, stabbilit bid-Deċiżjoni tal-Kunsill 89/382/KEE, Euratom (8), ġie ikkonsultat skond l-Artikolu 3 ta’ dik id-Deċiżjoni,
ADOTTAW DAN IR-REGOLAMENT:
Artikolu 1
Għan
L-għan ta’ dan ir-Regolament huwa li jiġu stabbiliti regoli komuni biex tiġi pprovduta l-informazzjoni bażika dwar il-PPPs, u għall-kalkolu u għad-distribuzzjoni tagħhom.
Artikolu 2
Kamp ta' applikazzjoni
1. L-informazzjoni bażika li għandha tkun ipprovduta għandha tkun dik id-data meħtieġa biex jiġu kalkulati l-PPPs u tiġi żgurata l-kwalità tagħhom.
Dik l-informazzjoni bażika għandha tinkludi l-prezzijiet, il-piżijiet ta' l-infiq tal-PGD, u data oħra elenkata fl-Anness I.
Id-data għandha tinġabar bil-frekwenza minima prevista fl-Anness I. Ġbir aktar frekwenti tad-data għandu jsir biss f'ċirkustanzi eċċezzjonali u ġustifikati.
2. Il-PPPs għandhom jiġu kalkulati mill-medja nazzjonali annwali tal-prezzijiet ta’ l-oġġetti u tas-servizzi, billi tintuża l-informazzjoni bażika li għandha x’taqsam mat-territorju ekonomiku ta’ l-Istati Membri kif stabbilit taħt is-sistema Ewropea ta' kontijiet nazzjonali u reġjonali fil-Komunita' (hawn aktar 'il quddiem “ESA 95”).
3. Il-PPPs għandhom jiġu kalkulati skond l-intestaturi bażiċi kif elenkati fl-Anness II, b’mod konsistenti mal-klassifikazzjonijiet tal-PGD relatati definiti fir-Regolament (KE) Nru 2223/96.
Artikolu 3
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet li ġejjin:
(a)
“Parità/Paritajiet tas-Setgħa ta' l-Infiq” (“PPP”/“PPPs”) tfisser mezzi spazjali ta’ deflazzjoni u konvertituri ta’ valuta, li jneħħu l-effetti tad-differenzi fil-livelli tal-prezzijiet bejn l-Istati Membri, u b’hekk jippermettu paraguni ta’volum bejn il-komponenti tal-PGD u paraguni fil-livelli tal-prezzijiet.
(b)
“Standard tas-Setgħa ta' l-Infiq” (“PPS”) tfisser l-unità artifiċjali tal-valuta komuni ta’ referenza użata fl-Unjoni Ewropea biex turi l-volum ta’ l-ammonti ekonomiċi meħudin f’daqqa għall-fini ta’ paraguni spazjali b’mod li jitneħħew id-differenzi fil-livell tal-prezzijiet bejn l-Istati Membri.
(ċ)
“Prezzijiet” tfisser il-prezzijiet tax-xiri mħallsa mill-konsumaturi aħħarija.
(d)
“Piżijiet ta’ l-infiq” tfisser l-ishma tal-komponenti tan-nefqa bil-prezz kurrenti tal-PDG.
(e)
“Intestatura bażika” tfisser l-aktar livell baxx ta’ l-aggregazzjoni ta’ l-oġġetti fl-analiżi statistika tal-PDG li għalihom huma kalkulati l-paritajiet.
(f)
“Oġġetti” tfisser prodotti jew servizzi definiti b’mod preċiż sabiex jintużaw fl-osservazzjoni tal-prezzijiet.
(g)
“Kirjiet attwali u attribwiti” għandha jkollha t-tifsira mogħtija fir-Regolament tal-Kummissjoni (KE) 1722/2005 (9).
(h)
“Kumpens ta’ l-impjegati” għandha jkollha t-tifsira mogħtija fir-Regolament tal-Kunsill (KE) Nru 2223/96.
(i)
“Fatturi ta’ aġġustament temporali” tfisser fatturi użati biex jiġu aġġustati l-prezzijiet medji li nkisbu fiż-żmien meta sar is-survey għall-prezzijiet medji annwali.
(j)
“Fatturi ta’ aġġustament spazjali” tfisser il-fatturi użati biex jiġu aġġustati l-prezzijiet medji li nkisbu minn lokalità, jew aktar minn lokalità waħda, fit-territorju ekonomiku ta’ Stat Membru għall-prezzijiet medji nazzjonali.
(k)
“Oġġetti rappreżentattivi” tfisser dawk li huma, jew jitqiesu li huma, f’termini ta’ nefqa totali relattiva fi ħdan intestatura bażika, fost l-aktar oġġetti importanti mixtrija fis-swieq nazzjonali.
(l)
“Indikaturi ta’ rappreżentattività” tfisser għodod li jimmarkaw jew indikaturi oħrajn li jidentifikaw dawk l-oġġetti li l-Istati Membri għażlu bħala rappreżentattivi.
(m)
“Equi-rappreżentattività” tfisser kwalità meħtieġa mill-kompożizzjoni tal-lista ta’ l-oġġetti għal intestatura bażika, b’kull Stat Membru jkun jista’ jipprezza dak in-numru ta’ oġġetti rappreżentattivi li huwa proporzjonat ma’ l-eteroġeneità tal-prodotti u mal-livelli tal-prezzijiet koperti mill-intestatura bażika u n-nefqa tiegħu fuq l-intestatura bażika.
(n)
“Transittiv” tfisser il-propjetà fejn paragun dirett bejn kwalunkwe żewġ Stati Membri jagħti l-istess riżultat bħal paragun indirett via kwalunkwe Stat Membru ieħor.
(o)
“Żball” ifisser użu mhux korrett ta’ l-informazzjoni bażika jew applikazzjoni mhux xierqa tal-proċedura tal-kalkolu.
(p)
“Sena ta’ referenza” tfisser sena kalendarja li għaliha jirreferu r-riżultati annwali speċifiċi.
(q)
“Stat fiss” ifisser li, meta r-riżultati jiġu kalkulati fil-bidu għal grupp ta’ Stati Membri u sussegwentement ir-riżultati jiġu kalkulati għal grupp usa’ ta’ Stati Membri, il-PPPs bejn il-grupp ta’ Stati Membri oriġinali għandhom madanakollu jinżammu.
Artikolu 4
Rwoli u responsabbiltajiet
1. Il-Kummissjoni (Eurostat) għandha tkun responsabbli biex:
(a)
tikkoordina li tkun pprovduta l-informazzjoni bażika;
(b)
tikkalkula u tippubblika l-PPPs;
(ċ)
tiżgura l-kwalità tal-PPPs, skond l-Artikolu 7;
(d)
tiżviluppa u tikkomunika metodoloġija, f’konsultazzjoni ma’ l-Istati Membri;
(e)
tiżgura li l-Istati Membri għandhom l-opportunità li jikkummentaw dwar ir-riżultati tal-PPP qabel il-pubblikazzjoni u li jiġi meħud kont xieraq ta' kwalukwe kumment bħal dan;
(f)
tabbozza u tiddissemina l-manwal tal-metodoloġija msemmi fil- punt 1.1 ta' l-Anness I.
2. L-Istati Membri għandhom isegwu l-proċedura stabbilita fl-Anness I meta jkunu qed jipprovdu l-informazzjoni bażika.
L-Istati Membri għandhom jipprovdu approvazzjoni bil-miktub tar-riżultati tas-survey li għalihom huma responsabbli, hekk kif jitlesta l-proċess ta’ tisħiħ tad-data, kif speċifikat fil-punt 5.2 ta’ l-Anness I, f'perjodu ta' mhux aktar minn xahar.
L-Istati Membri għandhom japprovaw il-metodoloġija tal-ġbir tad-data u jikkontrollaw kemm hija plawsibbli d-data, inklużi l-oġġetti ta’ l-informazzjoni bażika pprovduti mill-Kummissjoni (Eurostat).
Artikolu 5
It-trasmissjoni ta’ l-informazzjoni bażika
1. L-Istati Membri għandhom jittrasmettu l-informazzjoni bażika elenkata fl-Anness I lill-Kummissjoni (Eurostat) skond id-dispożizzjonijiet Komunitarji eżistenti dwar it-trasmissjoni tad-data.
2. L-informazzjoni bażika elenkata fl-Anness I għandha tkun trasmessa fil-format tekniku u fil-perjodi ta’ żmien speċifikati f’dak l-Anness.
3. F’każi fejn l-oġġetti ta’ informazzjoni bażika huma pprovduti lill-Istati Membri mill-Kummissjoni (Eurostat), il-Kummissjoni għandha tittrasmetti dikjarazzjoni tal-metodu sabiex l-Istati Membri jkunu jistgħu jagħmlu kontroll ta’ plawsibilità.
Artikolu 6
Unitajiet statistiċi
1. L-informazzjoni bażika elenkata fl-Anness I għandha tinkiseb jew mill-unitajiet ta' l-statistika kif iddefinit fir-Regolament tal-Kunsill (KEE) Nru 696/93 (10) jew minn sorsi oħrajn li jipproduċu data li tilħaq il-kundizzjonijiet meħtieġa ta’ kwalità speċifikati fil-punt 5.1 ta’ l-Anness I. Kull Stat Membru għandu jinnotifika t-tip ta' unit jew sors ta' statistika lill-Kummissjoni meta tintbagħat id-data.
2. L-unitajiet ta' l-statistika li ssir referenza għalihom mqabbda mill-Istati Membri biex jipprovdu data jew biex jikkooperaw fil-ġbir tad-data għandhom jippermettu l-monitoraġġ tal-prezzijiet tabilħaqq mitluba u għandhom jagħtu informazzjoni onesta u sħiħa fil-waqt li din tintalab.
Artikolu 7
Kriterji tal-kwalità u l-kontroll
1. Il-Kummissjoni (Eurostat) u l-Istati Membri għandhom iwaqqfu sistema għall-kontroll tal-kwalità bbażata fuq rapporti u verifiki kif speċifikat taħt il-punt 5.3 ta’ l-Anness I.
2. L-Istati Membri għandhom jipprovdu lill-Kummissjoni (Eurostat), fuq talba tagħha, bl-informazzjoni kollha meħtieġa sabiex tevalwa l-kwalità ta’ l-informazzjoni bażika elenkata fl-Anness I.
L-Istati Membri għandhom ukoll jipprovdu lill-Kummissjoni (Eurostat) bid-dettalji u r-raġunijiet għal kwalunkwe bidla sussegwenti fil-metodi użati jew kwalunkwe devjazzjoni mill-manwal metodoloġiku speċifikat fl-Anness I.
3. L-Istati Membri għandhom jipprovdu lill-Kummissjoni (Eurostat) b’rapporti tal-kwalità dwar is-surveys li għalihom huma responsabbli, kif speċifikat fit-Taqsima 5 ta’ l-Anness I.
4. Il-kriterji komuni li fuqhom huma bbażati l-kontroll ta' kwalità u l-istruttura tar-rapporti ta’ kwalità, kif speċifikat fil-punt 5.3 ta’ l-Anness I, għandhom jiġu stabbiliti skond il-proċedura regolatorja bi skrutinju prevista fl-Artikolu 11(3).
Artikolu 8
Perjodiċita
Il-Kummissjoni (Eurostat) għandha tikkalkula l-PPPs b' referenza għal kull sena kalendarja.
Artikolu 9
Disseminazzjoni
1. Il-Kummissjoni (Eurostat) għandha tippubblika r-riżultati annwali finali mhux aktar tard minn 36 xahar wara t-tmiem tas-sena ta’ referenza.
Il-pubblikazzjoni għandha tkun ibbażata fuq data disponibbli għall-Kummissjoni (Eurostat) mhux aktar tard minn tliet xhur qabel id-data tal-pubblikazzjoni.
Xejn f' dan il-paragrafu m’għandu jaffettwa d-dritt tal-Kummissjoni (Eurostat) biex tippubblika r-riżultati preliminari qabel 36 xahar wara t-tmiem tas-sena ta’ referenza u l-Kummissjoni (Eurostat) għandha tagħmel dawn disponibbli għall-pubbliku inkluż fuq il-website tagħha.
2. Ir-riżultati ppubblikati mill-Kummissjoni (Eurostat) f’livell ta’ ammont globali għal kull Stat Membru għandu jinkludi mill-inqas dan li ġej:
(a)
il-PPPs fil-livell tal-PGD,
(b)
il-PPPs għan-nefqa privata tal-konsum ta’ familja u l-konsum individwali reali,
(ċ)
l-indiċijiet tal-livelli tal-prezzijiet relattivi għall-medja Komunitarja, u
(d)
il-PGD, in-nefqa privata tal-konsum tal-familja u l-konsum individwali reali u l-figuri rispettivi per capita f’PPS.
3. Jekk ir-riżultati jiġu kalkulati għal grupp usa’ ta’ pajjiżi, il-PPPs ta’ l-Istati Membri għandhom, madanakollu, jinżammu skond il-prinċipju ta’ l-istat fiss.
4. Il-PPPs finali ppubblikati ġeneralment m’għandhomx jiġu riveduti.
Madanakollu, f’każ ta’ żbalji li jaqgħu fl-ambitu tat-Taqsima 10 ta’ l-Anness I, ir-riżultati kkoreġuti għandhom ikunu ppubblikati skond il-proċedura stabbilita f’dik it-taqsima.
Għandhom jitwettqu reviżjonijiet ġenerali eċċezzjonali jekk, minħabba tibdiliet fil-kunċetti bażiċi ta’ l-ESA 95 li jaffettwaw ir-riżultati tal-PPP, l-indiċi tal-volum tal-PGD għal kwalunkwe Stat Membru jinbidel b’aktar minn punt perċentwali.
Artikolu 10
Ko-effiċjenti tal-korrezzjoni
L-Istati Membri m’għandhomx ikunu meħtieġa li jagħmlu s-surveys biss għall-fini li jistabbilixxu l-ko-effiċjenti ta’ korrezzjoni li għandhom ikunu applikati għar-remunerazzjoni u għall-pensjonijiet ta’ l-uffiċjali tal-Komunità u l-impjegati l-oħrajn skond ir-Regolamenti tal-Persunal.
Artikolu 11
Proċedura tal-Kumitat
1. Il-Kummissjoni għandha tkun assistita mill-Kumitat għall-Programmi Statistiċi.
2. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, b' kont meħud għad-dispożizzjonijiet ta’ l-Artikolu 8 tagħha.
Iż-żmien indikat fl-Artikolu 5(6) tad-Deċiżjoni 1999/468/KE għandu jiġi ffissat għal tliet xhur.
3. Fejn issir referenza għal dan il-paragrafu, għandhom japplikaw l-Artikolu 5a (1) sa (4) u l-Artikolu 7 tad-Deċiżjoni 1999/468/KE, b'kont meħud għad-dispożizzjonijiet ta’ l-Artikolu 8 tagħha.
Artikolu 12
Miżuri ta’ implimentazzjoni
1. Il-miżuri meħtieġa għall-implimentazzjoni tad-dispożizzjonijiet ta’ dan ir-Regolament, inklużi l-miżuri li jqisu t-tibdiliet ekonomiċi u tekniċi, għandhom ikunu adottati, sakemm dan ma jinvolvix żjieda sproporzjonata fl-ispejjeż ta’ l-Istati Membri, kif stabbilitfil-paragrafi 2 u 3.
2. Il-miżuri li ġejjin, li huma neċessarji għall-implimentazzjoni ta' dan ir-Regolament għandhom jiġu adottati skond il-proċedura regolatorja msemmija fl-Artikolu 11(2):
(a)
it-tfassil ta’ sett ta’ standards minimi sabiex tinkiseb il-komparabilità essenzjali u r-rappreżentattività tad-data kif speċifikat fil-punti 5.1 u 5.2 ta' l-Anness I;
(b)
it-tfassil tar-rekwiżiti preċiżi dwar il-metodoloġija li għandha tiġi użata kif speċifikat fl-Anness I; u
(ċ)
l-istabbiliment u l-irranġar ta’ deskrizzjonijiet dettaljati tal-kontenut ta’ intestaturi bażiċi, sakemm dawn jibqgħu kompatibbli ma’ l-ESA95 jew ma’ kwalunkwe sistema suċċessiva.
3. Il-miżuri li ġejjin magħmula biex jemendaw elementi mhux essenzjali ta’ dan ir-Regolament, anke billi jissupplimentawhom, għandhom jiġu adottati skond il-proċedura regolatorja bi skrutinju msemmija fl-Artikolu 11(3):
(a)
l-adattament tad-definizzjonijiet;
(b)
l-irranġar tal-lista ta’ intestaturi bażiċi (kif speċifikat fl-Anness II); u
(c)
it-tfassil ta’ kriterji ta’ kwalità u l-istruttura ta' rapporti ta' kwalità, skond l-Artikolu 7(4).
Artikolu 13
Finanzjament
1. L-Istati Membri għandhom jirċievu mill-Kummissjoni kontribut finanzjarju ta' massimu ta' 70 % ta' l-ispejjeż eliġibbli skond ir-regoli rigward l-għotjiet tal-Kummissjoni.
2. L-ammont ta' kontribut finanzjarju bħal dan għandu jiġi ffissat bħala parti mill-proċeduri baġitarji annwali ta' l-Unjoni Ewropea. L-awtorità tal-baġit għandha tiddetermina l-approprjazzjonijiet disponibbli ta' kull sena.
Artikolu 14
Reviżjoni u Rapport
Id-dispożizzjonijiet ta’ dan ir-Regolament għandhom jiġu riveduti ħames snin wara d-data tad-dħul fis-seħħ tiegħu ta' dan ir-Regolament. Għandu jkun rivedut, jekk ikun xieraq, fuq il-bażi ta’ rapport u proposta tal-Kummissjoni, imressqa quddiem il-Parlament Ewropew u l-Kunsill.
Artikolu 15
Dħul fis-seħħ
Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u jkun applikabbli b’mod dirett fl-Istati Membri kollha.
Magħmul fi Strasburgu, 11 ta' Diċembru 2007.